הוועדה המיוחדת לזכויות הילד, כנסת 20, פרוטוקול מספר 217, 2018-05-15 11:00

יפעת שאשא ביטון: צהריים טובים לכולם, אני ברשותכם פותחת את דיון הוועדה בנושא תאונות בני נוער באתרי בנייה.

יפעת שאשא ביטון: זה למעשה דיון שני, דיון מעקב בנושא.

יפעת שאשא ביטון: אנחנו התכנסנו כאן במושב הקודם, דיברנו בעצם על הסכנות הטמונות בנוכחותם, ואני בכוונה מדגישה, בנוכחותם של בני נוער וילדים באתרי בנייה.

יפעת שאשא ביטון: דיברנו קצת גם על הנושא של הגדרות, מה זה אתר בנייה ומתי אנחנו בעצם מכילים את האיסור, ואנחנו ביקשנו מהמשרדים השונים לצאת ולעשות עבודה ולהגיע עם תשובות.

יפעת שאשא ביטון: הייתה לי שיחה בשבוע האחרון עם חלק מהגורמים המקצועיים.

יפעת שאשא ביטון: אנחנו תיכף נשמע אותם.

יפעת שאשא ביטון: אני מבינה שהכיוון הוא לא ללכת לאיסור, משום שכבר בחוק יש הגבלות שחלות על עיסוקים שונים או פעולות שונות של בני נוער באתרי בנייה.

יפעת שאשא ביטון: זה לא מספק אותנו.

יפעת שאשא ביטון: אני אומרת את זה כבר בתחילת הדיון כדי שלא נמחזר את הדברים אלא ננסה למצוא פתרון.

יפעת שאשא ביטון: זה לא מספק אותנו מהטעם הפשוט, פעם אחת, כי אתר בנייה כשלעצמו הוא אתר מסוכן לילדים.

יפעת שאשא ביטון: פעם שנייה, גם אם אנחנו בעצם מכילים איסור על עבודה בגובה, בתוך עמנו אנחנו חיים.

יפעת שאשא ביטון: הרגע מגיע פקח, רואה שהילד על הקרקע, בעוד שלוש דקות כשהוא הולך, הילד כבר יכול לא להיות על הקרקע, ואם הבוס שלו מבקש ממנו לעלות ולעבוד על הפיגום, כי אם לא, הוא יפסיד את מקום העבודה שלו, הוא יעלה ויעבוד על הפיגום כי אין לו את הכוח לעמוד מול המעסיק ולהגיד לו, לא, את זה אסור לי לעשות, תן לי לעשות דברים אחרים, אז בשביל למנוע גם את הדילמה הזו בקרב בני הנוער ובשביל באמת להיות אחראים על הבטיחות שלהם ועל שלומם, אני חושבת שיש לנו אחריות אמיתית ומוטלת עלינו החובה לאסור את הכניסה שלהם לאתרי הבניה.

יפעת שאשא ביטון: דבר נוסף שאני אתייחס כבר בראשית דבריי זה עניין מספר הנערים שבעצם נהרגו באתרי בנייה.

יפעת שאשא ביטון: נכון שאנחנו מדברים על חמישה נערים, אבל ביחס למספר העובדים אנחנו יודעים שבאחוזים זה אחוז גבוה.

יפעת שאשא ביטון: אין הרבה בני נוער שעובדים באתרי בנייה, מה שגם מחזק את זה שגם אם אנחנו נטיל איסור, אנחנו לא נפגע פה עכשיו באיזשהו ענף שלם או בהרבה מאוד בני נוער, אלא אנחנו פשוט נגן על אלה שכבר חושבים או מתכוונים להגיע לשם, ואני תמיד אומרת, צריך לקחת בחשבון לא רק את מי שמת באתר, אלא גם אלה שנפצעו ונשארו נכים או פגועים לאורך כל חייהם, אז אני באמת מתוך התייחסות לכל הרבדים האלה מבקשת לקיים את הדיון ולראות איך אנחנו מתקדמים עוד צעד קדימה ולא נשארים באותו מקום.

יפעת שאשא ביטון: בבקשה, חבר הכנסת עבד אל חכים חאג' יחיא.

עבד אל חכים חאג' יחיא: כבוד היושבת ראש, אנחנו מדברים על תאונות עבודה של נערים או ילדים מתחת לגיל 18, קטינים.

עבד אל חכים חאג' יחיא: לרוב הם ילדים שבאו עם המשפחה לעבוד.

עבד אל חכים חאג' יחיא: אין לשכת תעסוקה שמפנה ילדים כאלה או קטינים כאלה ללכת לעבוד בבניין.

עבד אל חכים חאג' יחיא: העובדים האלה באים מתוך המשפחה.

עבד אל חכים חאג' יחיא: הם באים עם האבא, עם האח, עם הדוד.

עבד אל חכים חאג' יחיא: רובם ככולם הם מהיישובים הערביים, אנחנו נגיד את האמת.

עבד אל חכים חאג' יחיא: מה שאנחנו צריכים, יש לנו את מנהלי העבודה.

עבד אל חכים חאג' יחיא: יש חוק, יש את היזמים שאנחנו צריכים אולי להקפיד על זה שהעונש יהיה גם אישי על המעסיק ועל מנהל העבודה ועל היזם.

יפעת שאשא ביטון: העונש על מה?

עבד אל חכים חאג' יחיא: על זה שמאפשרים כניסה של קטינים לאתרי בנייה לעבודה, כי אחרת האבא אולי קבלן משנה, אולי הוא עובד במקצוע אחד, אולי טייח, אולי רצף, אולי בנאי, שהוא רוצה לחסוך בעלות של העוזר, מביא את הבן.

עבד אל חכים חאג' יחיא: הוא בא כדי לחסוך בימי החודשיים האלה של הקיץ, הוא בא לחסוך בעלות של העוזר שלו.

עבד אל חכים חאג' יחיא: אם אנחנו נקפיד שלא נכנסים, ומי שמכניס, לא מחכים שתהיה תאונה אלא מפקחים מגיעים לשטח, רואים, ובמיוחד בחודשי הקיץ.

עבד אל חכים חאג' יחיא: זה רק החודשיים.

עבד אל חכים חאג' יחיא: הפיקוח על העבודה יפרסם את העמדות שלו, שהוא נכנס, שהוא מקפיד בתקופה הזו, שהוא מתגבר את הפיקוח על העבודות בבניין ומי שיימצא שם, יקנסו ואולי אפילו נלך לכיוון פלילי, אני חושב שבזה אנחנו נוכל לחסוך הרבה חיי אדם והרבה בריאות של אותם ילדים שהחיים בפניהם, שהם יישארו נכים לכל החיים.

עבד אל חכים חאג' יחיא: זה מאוד קשה, לכן הלכתי על הצד האופרטיבי, לא לאפשר להם והאחריות תהיה גם על היזם, על בעל הבית, לא זה שהעסיק אותו, כי הוא בסך הכול אפילו אולי לא קורא עיתון, מי שמביא את הבן שלו לשם, אז אם לא מרשים לאבא עם הבן שלו, עם המשפחה להיכנס בכלל לאתר, אתה חוזר הביתה, אתה לא עובד היום עם הילד.

עבד אל חכים חאג' יחיא: זה אחד.

עבד אל חכים חאג' יחיא: שניים, יש גם אתרי בנייה שמי שנפגע מהילדים האלה הם גם אנשים שנכנסים לא רק לעבודה, אלא נכנסים לאתרים ובזה אנחנו צריכים גם לדאוג לגידור.

עבד אל חכים חאג' יחיא: רק מי שמורשה יוכל להיכנס, אחרת אנשים נכנסים.

עבד אל חכים חאג' יחיא: לפעמים משעמם להם, רוצה לראות מה עושים בפנים והוא נופל, אז גם זה, או אחרי העבודה.

עבד אל חכים חאג' יחיא: צעירים אולי רוצים להיכנס לעשן, לא יודע מה לעשות בפנים, וזה קורה גם.

עבד אל חכים חאג' יחיא: לפעמים גם אחרי זמן העבודה, אם אתה לא נועל את השער, אם אתה לא סוגר את האתר שלך, מגדר אותו, יש גם את האפשרות הזו של אנשים שייכנסו, לכן אני חושב שלהתגבר על התופעה הזו קל מאוד אם יש רצון.

יפעת שאשא ביטון: אוקי, תודה רבה לך.

יפעת שאשא ביטון: אנחנו נשמע את משרד העבודה והרווחה.

יפעת שאשא ביטון: בבקשה, ארז מימון.

ארז מימון: בוקר טוב.

ארז מימון: אנחנו עשינו איזשהו ניתוח של מקרים שהתרחשו בשנתיים האחרונות, של החמישה נערים.

ארז מימון: מהניתוח עולה ששלושה מהם אכן נהרגו מנפילה בגובה, אחד מהתחשמלות ואחד בעבודות עפר.

ארז מימון: אם אנחנו בודקים את התקנות שקיימות היום, למעשה הדחיקה הקיימת אמורה לתת מענה למקרים האלה.

ארז מימון: יש לנו תקנות לגבי איסור עבודה בגבוה ומין הסתם גם התחשמלות מופיעה לנו בתקנות.

דב חנין: למה לא איסור כללי על עבודה באתרי בנייה?

יפעת שאשא ביטון: חבר הכנסת דב חנין, זו הבקשה הראשונה שלשמה אנחנו כאן, אז בוא רגע נשמע את ההתייחסות שלו.

ארז מימון: מבטיח לך שאני אתייחס גם לזה ואפילו תופתע.

ארז מימון: גם בבדיקה של הרגולציה בעולם, עד כאן מה שעשינו בבדיקה לא לגמרי מעמיקה, הבנו שמקומנו יחסית זהה להרבה מאוד מקומות שאנחנו מחזיקים בהם כמקומות עם רגולציה טובה ואיתנה, לכן בהקשר הזה, נכון לעכשיו כפי שאמר חבר הכנסת, אנחנו מזהים כווקטור המרכזי שיכול לעזור לנו בהקשר של טיפול בתאונות עבודה בכלל וגם בווקטור של בני נוער באתרים, זה וקטור האכיפה.

ארז מימון: אני אגיד כמה מילים לגבי וקטור האכיפה.

ארז מימון: וקטור האכיפה שלנו קיבל מימד חדש מאז שהשר נכנס לנושא בצורה מאוד איתנה.

ארז מימון: הווקטור הזה, יש לו מספר מרכיבים.

ארז מימון: וקטור אחד, כפי שאתם מבינים, זה העיצומים הכספיים שאנחנו כבר מגיעים להיקפים מאוד גדולים, ואומר לכם שמפקחים שלי רואים את זה בשטח, רואים כבר משהו שמשתנה.

ארז מימון: האם זה כבר מופיע במספרים?

ארז מימון: כנראה שלא.

ארז מימון: זה תהליך, זאת אבולוציה שאנחנו מתקדמים אליה בצורה טובה.

עבד אל חכים חאג' יחיא: סליחה, העסקת קטין זה נקרא עבירת בטיחות מבחינתכם?

יפעת שאשא ביטון: לא, רק העסקה בגובה.

ארז מימון: אם תמתין עוד רגע, תקבל תשובה גם לזה.

ארז מימון: יצאנו למבצעים משולבים עם המשטרה, עם רשות ההגירה, עם רשם הקבלנים וכו'.

ארז מימון: לשאלתך, באירוע האחרון באשדוד איתרנו קטין.

ארז מימון: הוא לא היה בגובה.

ארז מימון: תשאלנו אותו.

ארז מימון: יש לנו חוקרים שיודעים לעשות את העבודה הזאת, ובקלי קלות הבנו שהוא עובד בגובה.

ארז מימון: האתר הזה נסגר.

ארז מימון: לא רק שהאתר הזה נסגר, אני פניתי לרשם הקבלנים וביקשתי את טיפולו נקודתית מול הקבלן שהעסיק את הקטין בעבודה בגובה, לכן האכיפה אכן עושה את שלה.

ארז מימון: לפחות מתחילה לעשות את שלה.

ארז מימון: אנחנו למעשה שינינו את סדר העבודה שלנו ואנחנו מסיתים לשטח מפקחים מתחום התעשייה.

ארז מימון: אנחנו פוגעים בבטיחות במידה מסוימת.

ארז מימון: אנחנו מפנים את המפקחים שלנו מתחום התעשייה לתחום הבנייה.

ארז מימון: זה גוזל מאיתנו לא מעט משאבים.

ארז מימון: אנחנו מכניסים טכנולוגיות שלדעתי לא היו מאז מעולם בתחום הזה.

ארז מימון: מחר אתה מוזמן לבוא אלי למשרד.

ארז מימון: ישנן ארבע חברות שמציגות לנו טכנולוגיות, מרחפנים, דרך מצלמות, דרך אפליקציות, ויש לנו כבר חוזה התקשרות איתם.

ארז מימון: זה לא בכאילו, זו לא סיסמא, זה משהו שיאפשר לנו להגדיל משמעותית את יכולת האכיפה שלנו.

ארז מימון: הדבר הזה אמור להכפיל כוח ביכולת שלנו להגיע להרבה יותר מקומות ולתת דגש לדברים שהורגים אותנו.

ארז מימון: מעבר לזה יש לנו פה גם כן הרבה מאוד דיונים בסוגיה של להכניס טכנולוגיות חדשות שימזערו פציעות ובטח הרוגים.

ארז מימון: גם פה היריעה ארוכה.

ארז מימון: אני לא חושב שזה המקום לפרט.

ארז מימון: גם הרבה מאוד תקינה ודחיקה שאנחנו בתהליך, שאמורה להכניס, בשאיפה, עוד בעלי תפקיד, לדוגמא, שנושאים באחריות לתחום הבטיחות.

ארז מימון: גם דב חנין יוזם איזושהי הצעה ויש עוד מספר הצעות בקנה, כך שאנחנו בתהליך עמוק.

ארז מימון: יחד עם זאת, ברור לי שנכון לרגע זה המצב באתרי הבנייה הוא בעייתי.

ארז מימון: ישנם שם גורמי סיכון שלא מנהלים אותם בצורה נכונה ולכן בעגה המקצועית הם הופכים להיות סיכונים, ולכן ברור לי שכיום אתרי בנייה הם מקום שהוא מסוכן.

ארז מימון: ברור לי שנער שמגיע, אם בגין 14 ואם בגיל 15-16, שיקול הדעת שלו והיכולת שלו באמת להשתלב בהנחיות שהוא מקבל היא יכולת מוגבלת, ולכן אנחנו כן ניכנס לתהליך של RIA שבו אנחנו נבחן את האפשרות להוציא פה איזשהו עדכון לתקנה כהוראת שעה.

יפעת שאשא ביטון: הוראת שעה שבעצם תאסור על כניסה של קטינים לאתרי בנייה?

ארז מימון: בתהליך ה-RIA אנחנו נגיע למסקנה.

יפעת שאשא ביטון: אני מפחדת כשאומרים RIA, כי זה אומר תהליך ארוך ואנחנו תלויים בכאן ועכשיו.

דב חנין: ה-RIA זו אחת המכות הגדולות שהונחתו עלינו.

דב חנין: במקום לעשות רגולציה איפה שצריך, תוקעים את הרגולציה איפה שלא צריך.

ארז מימון: חברים, עם כל הכבוד, אני שומר חוק ואני עובד לפי הנחיות.

ארז מימון: ישנה הנחיה ברורה ובדקתי אותה אתמול פעמיים, וההנחיה שגם בהוראת שעה אני חייב לבצע RIA.

דב חנין: פיקוח נפש דוחה RIA.

ארז מימון: התשובה היא לא.

ארז מימון: אנחנו לא מחכים ל-RIA.

ארז מימון: יש לנו עוד כמה דברים שאנחנו עושים.

ארז מימון: השר כבר למעשה הנחה את המוסד לבטיחות וגהות להרחיב את הניתוח שהוא עשה בתחום הרגולציה.

ארז מימון: אנחנו נצטרך גם על פי חוק לשבת ולהתדיין עם מועצת אגודת הנוער שגם כרגע כבר בדקנו והצוות שלה לא בדיוק צריך שם חידוש של כתבי מינוי וכו', וכמובן צריך להיפגש עם הגופים השונים, קבלנים שונים ולהבין באמת את העומק ואת מגוון האפשרויות, ואי אפשר לחכות לזה.

ארז מימון: RIA ייקח זמן, מה לעשות.

ארז מימון: זה לוקח זמן וגם בואו לא נשכח שיש לנו כמה דברים בקנה חוץ מאשר הנושא הזה.

דב חנין: RIA זו מערכת מתוחכמת של בלמים וחסמים כדי למנוע להגן על חיי אדם.

ארז מימון: במקביל, הקיץ מגיע ומין הסתם ההסתברות לתאונות היא הסתברות שהולכת ועולה.

ארז מימון: אני מכיר את המספרים.

ארז מימון: אני מכיר את הסיכון העולה ולכן אנחנו עושים מספר דברים.

ארז מימון: גם בהנחיית השר אנחנו יוצאים לקמפיין הסברתי למגזר הערבי לגבי הסיכונים שקיימים בהעסקת בני נוער באתרי הבנייה.

ארז מימון: אנחנו ממשיכים בתהליך האכיפה המשולב כאשר המיקוד, ואלה ההנחיות שהורדתי בצורה מאוד ברורה, שחלק מהמיקוד באכיפות האלו בתקופת הקיץ זה המיקוד של בני נוער, לראות שבאמת אם יש לי כבר בני נוער, במה הם מעסיקים אותם.

ארז מימון: אני חושב שזה כרגע הפתרון הטוב ביותר שאנחנו יודעים לתת ואני חושב שהוא בהחלט מחזיק מים.

יפעת שאשא ביטון: אוקי, תודה רבה ארז.

יפעת שאשא ביטון: בוא, אני אנסה לעזור לך רגע עם פתרונות נוספים.

יפעת שאשא ביטון: קודם כול, כל מה שאתם עושים זה חשוב וזה נכון וזה טוב, רק זה לא מספק אותנו, אנחנו שיושבים סביב השולחן, ומה שמעניין אותנו כרגע זה באמת הנושא של חיי ילדים.

יפעת שאשא ביטון: על זה אנחנו אמונים וברור שאתם עושים עוד הרבה מאוד פעולות חשובות בכלל כדי להגן על מי שנמצא בתוך אתרי הבנייה, בין אם בגירים ובין אם קטינים.

יפעת שאשא ביטון: לגבי הסוגיה שאמרת על קמפיין.

יפעת שאשא ביטון: קמפיין גם במגזר הערבי זה חשוב וזה טוב אבל בוא נודה על האמת שמסוכן ככל שיהיה, אם האבא קם בבוקר ואומר לילד, אתה בא איתי, הוא יבוא איתו.

יפעת שאשא ביטון: הוא לא יגיד לו, לא, אבא, זה מסוכן, ואנחנו מכירים גם את מערכות הלחצים וגם את הביטחון של הילדים, ובסופו של דבר גם הם מגיעים שלם.

יפעת שאשא ביטון: להיות באתר בניה זה מסוכן כשלעצמו, בין אם הוא עלה לפיגום או לא, ואמרתי את זה גם מקודם.

יפעת שאשא ביטון: זה מסמרים שמפוזרים, זה דברים שיכולים ליפול עליו כשהוא למטה ואחרים למעלה, ואנחנו לא נמצאים באיזשהו מצב אידיאלי מבחינת אתרי הבנייה, ולכן העניין של הוראת שעה הוא אקוטי.

יפעת שאשא ביטון: אם אני לא טועה, RIA זה רק כשבאה הצעה ממשלתית, נכון?

507: הצעה פרטית של חבר כנסת - - -

יפעת שאשא ביטון: אז אם אנחנו אולי נקדם את זה בהצעה פרטית, צריך להציע לשר, אנחנו ניתן לו את מלוא הקרדיט ואת כל מה שצריך, אנחנו נעשה את זה בערוץ פרטי כדי לחסוך את כל התהליך הזה ואז אנחנו נוכל בעצם להביא להוראת שעה או לחוק שמבחינתי, תגדירו אותו, עד שהמערכת תהיה מאורגנת.

יפעת שאשא ביטון: אני רוצה שבקיץ הקרוב יהיה ברור לכולם בלי עכשיו התפלפלויות, שלקטינים אין מה לחפש באתרי בנייה, לא כמי שנכנס לעשן שם כי הוא מצא שם צל ולא כמי שנכנס לעבוד שם ולא בכלל, ואז דבר כזה גם מאוד קל לאכוף.

יפעת שאשא ביטון: לא צריך לבוא לשאול אותו מה אתה עושה שם.

יפעת שאשא ביטון: הוא פשוט לא צריך להיות שם.

יפעת שאשא ביטון: אז אם אנחנו יכולים לעזור בזה, וכחברי כנסת להוביל את זה בפרטי, אני מוכנה להתגייס לעשות את זה אד הוק ונבטיח לפחות את הקיץ הבא עד שאתם תתארגנו, ואני יודעת, צריך גם לומר ביושר, אתם עושים יופי של עבודה מבחינת תגבור האכיפה.

יפעת שאשא ביטון: אתם בהחלט נמצאים בכיוון הנכון, אבל עד שזה יקרה, אולי נצליח להציל כמה ילדים בדרך.

יפעת שאשא ביטון: אני מבקשת לשקול את זה.

יפעת שאשא ביטון: אתם יכולים אפילו תוך כדי דיון ואני אשמח לקבל תשובה.

הדס תגרי: הצעת חוק, הכוונה שלך?

יפעת שאשא ביטון: הכוונה שלי היא בחקיקה.

יפעת שאשא ביטון: אנחנו נאפשר לך לדבר.

הדס תגרי: אני רוצה להבין.

יפעת שאשא ביטון: אני אסביר בצורה פשוטה.

יפעת שאשא ביטון: תהליך שלRIA לוקח זמן.

יפעת שאשא ביטון: אני הבנתי ש-RIA בעצם נדרש כאשר מגיעה הצעת חוק ממשלתית.

דב חנין: או כל הסדרה ממשלתית.

הדס תגרי: אבל זה לא חוק, זו תקנה.

יפעת שאשא ביטון: זה לא משנה עכשיו, תקראי לזה איך שאת רוצה.

יפעת שאשא ביטון: לי זה לא משנה איך זה קורה.

יפעת שאשא ביטון: באמת המכניזם לא מעניין אותי.

יפעת שאשא ביטון: מעניין אותי שזה יקרה, אז אם בערוץ אחד זה יכול לקחת הרבה זמן ובערוץ אחר זה ייקח פחות זמן, אז אני מוכנה להתגייס לערוץ האחר ולקדם את זה.

יפעת שאשא ביטון: הטרמינולוגיה והמסלולים לא רלוונטיים.

דב חנין: אבל תקנות זה RIA.

יפעת שאשא ביטון: אבל בכל מקרה אם הם מביאים את זה ממשלתי, אז זה ב-RIA.

יפעת שאשא ביטון: אנחנו ננסה להעביר את זה בחקיקה.

יפעת שאשא ביטון: תבדקו בבקשה עם המשרד אם הם מוכנים.

יפעת שאשא ביטון: אנחנו נעביר את זה בחקיקת בזק.

יפעת שאשא ביטון: יש לנו זמן.

יפעת שאשא ביטון: אנחנו יודעים לעשות את זה, ונעשה את זה אפילו בהגבלה של שנתיים, שהחוק עצמו יוגבל, כל דרך משפטית שתציעו כדי שאנחנו נבטיח שהשנה הקרובה ילדים לא יהיו שם ואני מקווה שבשנה הזו תצליחו להתארגן בצורה כזו שנוכל להגן עליהם.

יפעת שאשא ביטון: בבקשה, חבר הכנסת יוסף ג'בארין.

יוסף ג'בארין: עם כל הכבוד להצעות השיפור, צריך לעשות מעקב הדוק על הפעילות הזו, גם על הקמפיין שאתם מתייחסים אליו.

יוסף ג'בארין: זה נושא גם סופר חשוב.

יוסף ג'בארין: הסוגיה עד כמה באמת הקמפיין יהיה אפקטיבי, בשפה הערבית, מותאם לחברה הערבית, ואני כאן רוצה להדגיש עד כמה המציאות הזו היא נפוצה לא רק באתרי בנייה של קבלנים מהחברה הערבית במרכז הארץ, אלא גם בתוך היישובים הערבים עצמם, שם אני לא בטוח עד כמה עבודת הפיקוח היא יעילה.

יוסף ג'בארין: אני אישית זוכר את עצמי כקטין עובד בבנייה, ואולי אני לא מגזים, הייתי אומר לכם שהעבודה בבניין בקרב צעירים ערבים מקבילה כמעט אולי למילואים של הצעירים היהודיים, במובן הזה שזה נפוץ כל כך שצעירים, בין אם זה בחופש בין י"א ל-י"ב, בין אם זה מייד אחרי י"ב, המקום המיידי שבו נקלטים זה פשוט בעבודת הבניין בלי שום הכנה, בלי שום הכשרה, בלי שום ידע מראש לסיכונים ולקשיים, וכשאנחנו מכירים גם את המציאות הזו שבכלל יש קשיים חמורים של בטיחות בתוך מקומות העבודה, אז על אחת כמה וכמה זה מקרין לחומרה על קטינים שנמצאים באתרים.

יוסף ג'בארין: שוב, אני מדגיש את חשיבות הפעילות הזו ואני מקווה, כבוד היושבת ראש, שבאמת נוכל ללוות את זה באופן הדוק ומיידי, שנראה גם עשייה יעילה בשטח.

יוסף ג'בארין: תודה.

יפעת שאשא ביטון: תודה רבה חבר הכנסת יוסף ג'בארין.

יפעת שאשא ביטון: הסתדרות הנוער העובד והלומד, בבקשה.

אורי מתוקי: קודם כול תודה רבה על ההזמנה לדיון החשוב הזה.

אורי מתוקי: אני רוצה לפתוח ולהגיד בעמדה שאמרנו גם בפעם הקודמת.

אורי מתוקי: בסופו של יום לטעמנו בני נוער לא צריכים לעבוד באתרי בנייה ואני מבדיל את זה משיפוצים ואני מבדיל את זה מתיקונים וכל מיני עבודות מין הסוג הזה, ובהיכרות שלנו והניתוח שלנו את עבודת הנוער כולה, צריך להגיד, זה גם לא אחוז גבוה כל כך של בני נוער.

אורי מתוקי: זה גם לא בני נוער שעובדים בזה כעבודה מלאה.

אורי מתוקי: באמת בקיץ אנחנו נראה עלייה גדולה של הדברים האלה.

אורי מתוקי: הפגיעה לא תהיה פגיעה רבה מדי ואני חושב שהדבר הזה נדרש.

אורי מתוקי: לא בתחומי מומחיותי ולא בתחום סמכותי להתייחס לעבודת מבוגרים, אבל אי אפשר להתעלם מהעובדה, ואמרת בעצמך, אתרי הבנייה היום צריכים לעבור תהליך גדול ואני סמוך ובטוח שאתם תעשו את העבודה הנכונה.

אורי מתוקי: אנחנו מכירים יותר את מינהל האכיפה וההסדרה, אבל אנחנו יודעים שיש אנשי מקצוע טובים וגם רצון טוב.

אורי מתוקי: בעניין הזה אני רוצה להגיד שכמו שהצבא למד להתמודד עם תאונות קשות בדרך ארוכה, קודם כול עוצרים וחודלים ואחר כך מתחקרים ו- RIAותהליכים ועניינים.

אורי מתוקי: אני חושב בעניין הזה שאין מנוס מלשים הגבלה על אתרי בנייה כבר בקיץ הזה ופשוט לעצור את העניין הזה, ותוך כדי לבחון את העניין הזה.

אורי מתוקי: אני בטוח שמועצת הנוער העובד יהיה תמיכה גדולה לעניין הזה.

יפעת שאשא ביטון: תודה רבה.

יפעת שאשא ביטון: חבר הכנסת דב חנין, בבקשה.

דב חנין: תודה גבירתי יושבת הראש.

דב חנין: אני מברך על הדיון הזה, כמו גם על באמת המחויבות והמעורבות שלך, גבירתי יושבת הראש, לנושא הזה לאורך כל הדרך.

דב חנין: את אמרת שפה כמעט אפשר לעשות ישיבת סיעה של הרשימה המשותפת, וזה נכון שהיינו פה קבוצה גדולה ועדיין אנחנו קבוצה גדולה של חברי כנסת, כי המכה הזאת כואבת במיוחד כשאנחנו מדברים בציבור הערבי.

דב חנין: אנחנו מדברים על חמישה נערים שנהרגו בשנה וחצי האחרונות, כולם ערבים.

דב חנין: אגב, שניים מהם מהעיר ערבה בגליל, וזו מכה שאי אפשר להשלים איתה.

דב חנין: דייק מאוד חברי, חבר הכנסת ד"ר יוסף ג'בארין שהוא אמר שזה מאוד רווח.

דב חנין: אגב, זה לא רק רווח אצל קבלנים.

דב חנין: גם אפילו, את יודעת, אנשים בונים למשפחה ומגייסים את כולם, כולל את בני הנוער והילדים וכדומה, וזו באמת מציאות שצריך לשנות אותה.

דב חנין: הדבר הזה הוא כמובן רק חלק מאיזושהי הפקרות כללית שנמצאת בענף הבניין בתחום הבטיחות.

דב חנין: אני חושב שדייקת מאוד בתיאור המצב הקשה שאנחנו צריכים להתמודד איתו.

דב חנין: אנחנו בתחום ענף הבניין צריכים לעבור בסופו של דבר למערכת אחרת לגמרי שתתאפיין גם על ידי מקצועיות, גם על ידי בטיחות וגם על ידי אחריות.

דב חנין: כשאני מדבר על השילוב הזה של עבודה מקצועית, בטוחה ואחראית, זה לא מתאים לבני נוער, ולכן עם כל הרצון של בני נוער למצוא עבודה והרצון של המשפחה להתפרנס, התחום הזה לא מתאים.

דב חנין: אנחנו רואים את זה למרבית הצער בהוכחות מאוד כואבות.

דב חנין: מה צריך לעשות עכשיו?

דב חנין: ראשית, צריך לאכוף בצורה הרבה יותר אפקטיבית את האיסורים שכבר קיימים, למשל האיסור על עבודה בגובה.

דב חנין: כשאנחנו רואים שנערים נופלים מגובה, זה אומר שהאיסור כבר היום קיים ולא צריך לתקן שום דבר.

דב חנין: זה כבר קיים.

דב חנין: זה לא נאכף.

דב חנין: אכיפה כזו מחייבת גם הגברה של הפיקוח כמו שאנחנו אומרים תמיד, באתרי בנייה, וגם סנקציות יותר חריפות.

דב חנין: אם כזה דבר קורה ונער נופל מאתר בגובה, אז מישהו אפשר לו לעלות לשם, ואותו אדם שאפשר לו לעלות לשם, צריך לתת את הדין על כך.

יפעת שאשא ביטון: מה זה אפשר?

יפעת שאשא ביטון: מישהו ביקש ממנו, מין הסתם.

דב חנין: ביקש ממנו, הורה לו, הנחה אותו או לכל הפחות לא מנע ממנו.

דב חנין: מעבר לזה, אני לגמרי מסכים שצריך לייצר איסור מוחלט על הימצאות של ני נוער בתחום של אתרי בנייה.

דב חנין: תחום של אתרי בנייה זה לא מקום לבני נוער.

דב חנין: הדבר הזה מחייב נורמה חדשה וכאן אנחנו נמצאים במלכודת הנוראית הזאת, אני מצטער שאני אומר את זה, אני אומר את זה בכל הנושאים שאנחנו מגיעים למכה הזו שנקראת RIA.

דב חנין: המדינה, הממשלה אימצה מנגנון קטלני שפוגע ביכולת לעשות רגולציה כדי להגן על חיים של בני אדם, כדי להגן על בריאות של בני אדם, כדי להגן על הסביבה, כדי להגן על כל הערכים החשובים לנו כחברה, כדי להבטיח רווחים יותר גדולים במערכת הכלכלית.

דב חנין: זה RIA.

דב חנין: RIA בעברית פשוטה זה רע.

דב חנין: זה פשוט רע.

דב חנין: המנגנון הנורא הזה שהממשלה אימצה אותו בשנה שעברה ושאני בזמנו התרעתי עליו כאן בכנסת, לצערי לא כולם אולי הבינו עד כמה הדבר הזה קטסטרופלי, כרגע קושר את ידיה של הממשלה.

דב חנין: אדוני, אתה צודק, הוא קושר לכם את הידיים מאחורי הגב.

דב חנין: אתם כבולים לאיזשהו מנגנון שהוא סוג של מיטת סדום.

יפעת שאשא ביטון: כן, אבל זה לא סוף פסוק.

יפעת שאשא ביטון: אנחנו יכולים להתיר את ידיהם מהקשרים ופשוט לקדם את זה בערוץ פרטי.

דב חנין: אני בעד שני הדברים.

דב חנין: אני בעד גם להתיר את ידיהם מהקשרים ולבטל את מנגנוני RIA.

דב חנין: בואו נתחיל ברעיון הבסיסי, אגב, לדעתי גם הייעודי הישן, שכל דבר נדחה מפני פיקוח נפש.

דב חנין: פיקוח נפש דוחה הכול חוץ משפיכות דמים, גילוי עריות ועבודה זרה.

דב חנין: בטחRIA זה לא נכלל בשלושת הדברים האלה שפיקוח נפש לא דוחה אותם.

דב חנין: פיקוח נפש דוחה RIA.

דב חנין: בואו נקבע את זה.

דב חנין: אני חושב שזה צריך להיות חלק ממסקנות הוועדה הזו במכתב לשר הממונה.

דב חנין: גבירתי, במקביל לזה אני לגמרי תומך בהצעה שלך.

דב חנין: כיוון שאני לא סומך על זה שהממשלה תתפוס שכל ותבין שחיי בני אדם יותר חשובים מאשר רווחים של בעלי הון, אז בואו נעשה את זה במקביל גם בהצעת חוק פרטית.

דב חנין: אני אשמח כמובן להצטרף, את, גבירתי, תובילי.

דב חנין: בואו ננסה לעשות את זה בהליך מהיר, חקיקה ברורה, נקודתית, שלא מחייבת תקנות ואומרת באופן ברור, לא תתאפשר כניסה של בני נוער לתחומים של אתרי בנייה.

דב חנין: תודה.

יפעת שאשא ביטון: תודה רבה חבר הכנסת דב חנין.

יפעת שאשא ביטון: אני באמת לא נכנסת לכל הדיון המעמיק לגבי ה-RIA.

יפעת שאשא ביטון: יכול להיות שזה גם טוב ונכון, כי גם מישהו צריך פה לפקח על תהליכים, אבל אין שאלה שבמקומות שאנחנו נדרשים לעשות את הדברים בצורה קצת יותר מהירה, הנה, בעובדה, יש ערוצים נוספים, צריך רק רצון טוב ונכונות של כל הצדדים.

יפעת שאשא ביטון: אני בטוחה שכל מי שיושב כאן סביב השולחן, לגמרי מסכים שזה מה שצריך לעשות.

יפעת שאשא ביטון: אנחנו צריכים רק לקבל את התשובה ממשרד העבודה והרווחה ואפשר יהיה לצאת לדרך.

יפעת שאשא ביטון: הדס תגרי, בבקשה.

הדס תגרי: קודם כול תודה לך שכינסת את הדיון הזה ועל הנחישות שבה את מובילה את הקידום של הפתרון לנושא הזה.

הדס תגרי: אני אתייחס בקצרה לנקודות שהעלה ארז מימון, כי הרי אנחנו לא בסיפור הזה מהיום וגם לא מלפני חצי שנה כשקיימת את הדיון הקודם בינואר.

הדס תגרי: אנחנו בסיפור הזה כבר שנתיים וחצי.

הדס תגרי: לפני הקיץ הקודם, זאת אומרת לפני יותר משנה וחצי פנינו לשר.

הדס תגרי: אז עוד לא היינו בקטע הזה של האכיפה.

הדס תגרי: תאכפו, תאכפו.

הדס תגרי: גמרנו את הקיץ עם הרוג באתר בנייה.

הדס תגרי: בספטמבר קיבלתי תשובה מראש מינהל הסברה - - - , שלא ענינו לך באוגוסט כי היינו בחופש.

הדס תגרי: מה לעשות שבאוגוסט זה הזמן שבו הנערים נופלים באתרי בנייה, גם עובדים אחרים, דרך אגב, אז את המנטרה הזאת של האכיפה שמענו והיא הביאה לנו עוד גופות בינתיים.

הדס תגרי: זה לא מספיק אפקטיבי ועם כל הכבוד למאמצים שעושים באופן כללי באכיפה, עדיין באתרי הבנייה הפקרות מטורפת, מלכודות מוות.

הדס תגרי: זה המצב האתרי הבנייה היום.

הדס תגרי: לדבר על אכיפה זה באמת לא נותן לנו מענה, לא בכלל ובטח לא לבני נוער.

ארז מימון: גם אם מחר בבוקר את עושה חוק שבני נוער לא נכנסים, מישהו צריך לאכוף את זה.

ארז מימון: זו בדיוק אותה זרוע שהוא מדבר עליה.

ארז מימון: אין זרוע נוספת.

הדס תגרי: אז אני אסביר למה זה שונה.

הדס תגרי: קודם כול, אני לא אומרת שזה יפתור את הכול בכול מכול, אבל אני אסביר למה אנחנו נהיה במצב הרבה יותר טוב.

הדס תגרי: אני אתייחס לדברים האלה, אבל עוד לפני כן אני רוצה להתייחס למה שאתה מציע, המסלול ו-RIA וכמהRIA זה קשה וזה ייקח לנו מלא זמן, לא יודעת.

הדס תגרי: אנחנו היינו פה לפני חצי שנה ואנחנו יצאנו מהדיון הזה עם החלטה באמת מאוד נחושה של חברת הכנסת שאשא ביטון לשר העבודה, תחזור לפה עוד חודש וחצי עם נוסח של תקנות.

הדס תגרי: זה לא התאפשר אחרי חודש וחצי כי הכנסת הייתה עסוקה בדברים אחרים, אבל לשר היה זמן ולמשרד העבודה היה זמן, אז אפשר היה לעשות, אם נורא חשוב לעשות RIA ואם זה לוקח חודשיים-שלושה, לדבר מאוד נקודתי, אפשר היה לעשות את זה בינתיים, ואם לא עשיתם, אז שנסו מותניים ותעשו את זה בזריזות.

יפעת שאשא ביטון: עזבו, אתם נכנסים עכשיו ל-RIA ולמקום הטפל בעיניי.

יפעת שאשא ביטון: ברגע שמתקבלת החלטה, אפשר לקדם את זה, אז בואו ננסה רגע להיות ממוקדי מטרה.

הדס תגרי: זו תעודת כבוד לך ולחברי הכנסת שיושבים פה.

הדס תגרי: אני רוצה להגיד עוד דבר.

הדס תגרי: כשאני יצאתי עם ההצעה, אנחנו יצאנו למאבק בתאונות בניין, לאסור באופן מוחלט על עבודה של בני נוער באתרי בנייה, אמרו לי, לא, ומהמגזר, וזה מקובל במגזר, כי כנראה שיש אנשים שחושבים שזה מקובל במגזר שנערים בני 16 ו-17 לא יחזרו לבית ספר בסוף הקיץ, והנה מגיעים לפה, כמו שאת אומרת, גם בימים המאוד קשים האלה למגזר, חצי מחברי המשותפת, ערבים ולא ערבים כדי להגיד, זה חשוב לנו ואנחנו מבקשים שתעשו את זה.

הדס תגרי: מי מתנגד לזה?

הדס תגרי: למה לא?

הדס תגרי: אז זו תעודת כבוד לחברי הכנסת שמוכנים לעשות את זה בערוץ מהיר.

הדס תגרי: אני מבחינתי, שיעבור האיסור הזה ואם הם לא עושים את מה שהם צריכים לעשות, אז אהלן וסהלן, תעשו אתם.

הדס תגרי: אני חושבת שאין שום סיבה שזה יהיה.

הדס תגרי: יש חוק ולשר יש כוח להתקין תקנות הגבלה על עבודת בני נוער.

הדס תגרי: כל מה שצריך לעשות זה להתקין תקנה.

הדס תגרי: מאוד פשוט.

הדס תגרי: זה עניין מאוד נקודתי.

הדס תגרי: כמעט כל מי שנוגע בדבר אומר, אנחנו רוצים את זה, אז זאת תעודת עניות תהיה לשר העבודה והרווחה אם הוא לא מתקין את התקנה הזו ועושה אותה, באמת אפשר בתוך שבוע.

הדס תגרי: אם זה מה ששר העבודה והרווחה בוחר, אז באמת אהלן וסהלן וכל הכבוד לכם ואנחנו אתכם ובואו נעביר את זה.

הדס תגרי: בחודש הבא יוצאים תלמידי התיכונים לחופש.

הדס תגרי: אני רוצה להתייחס ללמה זה לא אותו דבר.

הדס תגרי: קודם כול, בגלל שאי אפשר לאכוף את האיסורים המוגבלים האלה.

הדס תגרי: זה לא מציאותי, אתה לא יודע מה הוא כן עשה ומה הוא לא עשה.

הדס תגרי: איסור מוחלט הרבה יותר קל לאכוף, אבל הדבר היותר חשוב, אתם אמרתם, בואו נצא בקמפיין.

הדס תגרי: באיזה קמפיין תצאו, בקמפיין למה?

הדס תגרי: שמותר לבני נוער לבוא לאתרי בנייה אבל אסור להם לעשות ככה וככה וככה?

הדס תגרי: איזה מין מסר מעבירים?

הדס תגרי: לחקיקה יש תפקיד חוץ מאשר התפקיד המאוד מעשי.

ארז מימון: קמפיין מכוון להורים ששולחים את הילדים שלהם.

הדס תגרי: שמה יגיד להם, אל תשלחו?

הדס תגרי: למה?

הדס תגרי: אתם מתירים להם.

הדס תגרי: למה שהם לא ישלחו?

הדס תגרי: וזו הנקודה.

יפעת שאשא ביטון: אני לא מקבלת את הגישה הזו, כי אנחנו עושים הרבה מאוד קמפיינים שהם מאוד חשובים, שהעולם מתיר לעשות את הדברים השונים ואנחנו אומרים, חברים, זה מסוכן, הורים, שימו עין על ילדים.

יפעת שאשא ביטון: אני לא מבטלת לחלוטין את מה שנאמר פה.

יפעת שאשא ביטון: אני חושבת שהצעדים הם חשובים.

יפעת שאשא ביטון: היום אנחנו נמצאים במציאות שהם לא באמת יקדמו אותנו בקצב שאנחנו רוצים להגנה על הילדים, אז אנחנו אומרים, במקביל נעשה הוראת שעה ואתם בינתיים תתקדמו עם התוכניות האחרות.

הדס תגרי: אני רוצה להמחיש את העניין הזה.

הדס תגרי: קודם כול, אני כבר עושה קמפיין על הנושא הזה.

הדס תגרי: אני אומרת שיש בעיה לעשות קמפיין ובטח למשרד העבודה.

הדס תגרי: אם משרד העבודה לא יוצא במסר חד משמעי, אין להם מה להגיד מספיק אפקטיבי להורים.

הדס תגרי: המטרה של חקיקה זה לא רק במישור המעשי במובן של עכשיו אני אלך ואכוף ואני אטיל עיצום בגלל שהיה נער.

הדס תגרי: המטרה של חקיקה זה לייצר נורמה ולהגיד נורמה ברורה ולא רב משמעית ולא ביד אחת אני אומרת, מצד אחד ככה ומצד שני.

הדס תגרי: אני, משרד העבודה, חושב שבני נוער לא צריכים להיות.

הדס תגרי: זה המסר שלי החד משמעי, אני מדבר בקול אחד ולכן אני אומר גם לכם.

הדס תגרי: אני אומר את זה גם לחברות הקבלניות שמבקשות את זה מכם, תנו לי את הכלי הזה כי בא לי קבלן משנה עם האחיין שלו, שאם ההורה שלו כן יודע או לא יודע שהוא נמצא באתר הבנייה ואני לא יכול להגיד לא.

יפעת שאשא ביטון: מי שרוצה לא להכניס ילדים, לא יכניס ילדים.

הדס תגרי: זה לא כל כך פשוט.

יפעת שאשא ביטון: זה פשוט מאוד, כי אם אני כקבלן במקום מסוים חושב שילדים לא צריכים להיות שם ויבוא לי מישהו עם האחיין שלו, אני אגיד לו, סליחה, לא בבית ספרי, והוא לא יהיה שם, אז אני עכשיו לא באה לעזור לכל מיני אנשים שהם חסרי חוליות לטפל בזה.

הדס תגרי: אבל אם שר העבודה חסר חוליות, למה שהקבלן יהיה עם חוליות?

יפעת שאשא ביטון: הדס, יש לנו את אותו אינטרס, בסדר?

הדס תגרי: בהחלט.

יפעת שאשא ביטון: ואני בגלל זה אומרת, אני לא מתחילה עכשיו לחפש למי אני עוזרת.

יפעת שאשא ביטון: אני פה בשביל הילדים.

יפעת שאשא ביטון: לילדים אין מה לחפש שם ואנחנו צריכים לדאוג שהם לא יהיו שם.

יפעת שאשא ביטון: זה כל כך פשוט שלא צריך לנסות לחפש מסביב.

יפעת שאשא ביטון: תודה רבה, הדס.

יפעת שאשא ביטון: זאב, בבקשה, פורום ועדי הורים יישובים.

זאב גולדבלט: אני שב על העמדה שהצגנו בעצם בכל הדיונים עד היום, אבל גם בדיון האחרון, שתומכת באיסור מוחלט של העסקת בני נוער באתרי בנייה.

זאב גולדבלט: צר לי שהכנסת בחרה בשלב זה להימנע מחקיקה האוסרת את העבודה באתרי בנייה על בני נוער.

זאב גולדבלט: לחילופין, אנחנו מציעים שהענישה על אי הקפדה על הנחיות הבטיחות הקיימות כפי שציינו כאן, כאשר עסקינן בבני נוער, יוטל על מנהל העבודה והיזם, שילוש קנס אפילו וגם סגירה של האתר לכמה ימים, זאת אומרת לא לחכות שמישהו יפגע, ייפול, ימות, אלא ברגע שמאתרים, פשוט שילוש ואפילו סגירת האתר לכמה ימים.

זאב גולדבלט: הניסיון מלמד שכשפוגעים ביזמים בכיס, וחזק, יש לזה השפעה מאוד דרמטית, כי בסופו של דבר היזם עושה את כל הפרויקט הזה לטובת עסקיו האישיים ורווח אישי ואם נפגע לו דווקא שם ושולי הרווח שלו ייעלמו, הוא פשוט יפסיק להעסיק אותם, ולכן לא רק את מנהל העבודה, אלא גם את היזם עצמו.

זאב גולדבלט: תודה רבה.

יפעת שאשא ביטון: אוקי.

יפעת שאשא ביטון: אנחנו ביקשנו בדיון הקודם לקבל נתונים על מספר הדוחות והעיצומים, לקבל קצת נתונים על מה שקרה שם.

יפעת שאשא ביטון: לא קיבלנו עדיין.

יפעת שאשא ביטון: אם יש לך, אז אנחנו נשמח לשמוע, ארז.

ארז מימון: עד היום אנחנו הפצנו 740 עיצומים לקבלנים שכבר הגיעו.

יפעת שאשא ביטון: שקשורים בעבודת נוער או בכלל?

ארז מימון: בכלל.

ארז מימון: אגב, ב-drilldown שעשינו לא מצאנו שום אירוע חוץ מהאירוע שרן עלה עליו שבוע שעבר, של העסקת בני נוער, וזה משהו שנבדק.

יפעת שאשא ביטון: זהו, זה חמור, כי אנחנו יודעים שהם שם.

יפעת שאשא ביטון: ברור לנו שדברים לא טובים קורים שם, אבל אנחנו לא מסוגלים לגעת עם האצבע.

ארז מימון: אבל המשפט הבא שלי היה, הגם שהנחינו אותם בצורה מפורשת לגעת ולחפש את זה, אז כנראה שאם הנחינו והם היו שם, כנראה שהדברים אומרים.

יפעת שאשא ביטון: לא, כנראה שאנחנו לא יודעים לאכוף.

ארז מימון: ברור לי שהדבר לא יהיה דומה בתקופת הקיץ ולכן אמרתי את מה שאמרתי.

הדס תגרי: מה תאכפו?

יפעת שאשא ביטון: רגע, שנייה, הוא מסביר, הוא אומר שבמשך החודשים אולי לא היה.

יפעת שאשא ביטון: לדעתי פשוט אנחנו לא מסוגלים לאכוף.

יפעת שאשא ביטון: אומר לך האדון, בקיץ אנחנו נאכוף.

יפעת שאשא ביטון: אנחנו סתם נכנסים אחד בדברי השני.

הדס תגרי: אבל מה הם יאכפו?

הדס תגרי: הם יבואו, הם יראו נער בן 17, הכול בסדר כי מותר לו להיות באתר ושלום על ישראל.

הדס תגרי: מה הם יאכפו?

הדס תגרי: זאת הנקודה.

יפעת שאשא ביטון: אם הוא עולה לגובה או לא עולה לגובה, ותיכף יש פה איזושהי שאלה, אז שנייה הדס.

יפעת שאשא ביטון: השורה התחתונה ברורה לכולנו.

יפעת שאשא ביטון: עכשיו אני מנסה רגע להבין מה בכלל נעשה שם כדי לחדד את הסוגיה הזו, אז אתם להתווכח?

יפעת שאשא ביטון: יש פה מזנון ממש נחמד, שבו על כוס קפה, תתווכחו כמה שאתם רוצים.

ארז מימון: בקנה יש לנו עוד 800 שנמצאים בתהליך, רגע לפני - - -

יפעת שאשא ביטון: שוב, שהם גם כלליים.

יפעת שאשא ביטון: הם לא בני נוער.

ארז מימון: עוד פעם, חברים, אנחנו מגיעים לאתר לחפש את הבעיות.

ארז מימון: הבעיות יכולות להיות בני נוער, יכולות להיות בעיות של פיגומים.

ארז מימון: זה כל הבעיות.

ארז מימון: אני לא הולך רק לבני נוער, אבל מה שאמרתי שריר וקיים.

ארז מימון: זה בהקשר הזה.

יפעת שאשא ביטון: בעיניי זה רק מחזק את זה, ואני מוכרחה לומר כאן שבשיח שהיה לפני כן, משרד העבודה לא היה משוכנע שצריך ללכת לכיוון של לאסור גם אם באופן זמני את הכניסה של ילדים ובני נוער לאתרי בנייה ואני שמחה שאנחנו נמצאים בנקודה שאנחנו כבר מסכימים שזה הכיוון, וצריך גם את זה לומר, כי השיחה היום לא דומה לשיחות הקודמות, אז אנחנו רק צריכים למצוא את הדרך.

יפעת שאשא ביטון: מישהו עוד רוצה להתייחס?

יפעת שאשא ביטון: בבקשה, המועצה לשלום הילד.

לירון אשל: ממש בקצרה.

לירון אשל: קודם כול אני מודה על קיומו של הדיון ועל המעורבות המאוד גדולה שלך בנושא.

לירון אשל: כמו שאמרנו בדיון האחרון, וכולם מסכימים שכל עוד התקנות תוחמות עבודות ספציפיות, אין באמת יכולת ממשית לפקח על הנעשה באזורים האלה.

לירון אשל: כמו שנאמר פה, מבחינתנו צריך בעצם איזשהו שילוב של הזרועות השונות, זאת אומרת גם חקיקה שאוסרת, חקיקה בצורה הרמטית שלא יכנסו לאזורי בנייה, גם עניין של הרתעה והטלת סנקציות.

לירון אשל: העלינו את זה גם בדיון הקודם, שבאופן כללי בנוגע להעסקת בני נוער בעבודות שהן לא חוקיות, אין כמעט פיקוח על זה, אין כמעט עיצומים, וגם כמו שאמרת על הבקרה או הפיקוח הכלליים, יכול להיות שצריכים לבוא בפעולות יזומות כדי לאתר מקומות שמעסיקים בני נוער, כדי שזה יטיל סנקציה מסוימת על התחום הבעייתי הזה.

לירון אשל: אנחנו מתקרבים באמת לתקופת הקיץ ואנחנו מקווים שהפעילות תהיה פעילות מהירה גם בהקשר כמו שחברת הכנסת אמרה, החקיקה, גם עניין ההתרעה וגם הפיקוח היומיומי והמאוד ממוקד סביב העסקה של בני נוער.

יפעת שאשא ביטון: אוקי, תודה רבה.

יפעת שאשא ביטון: מישהו נוסף?

יפעת שאשא ביטון: בבקשה, רק שם לפרוטוקול.

ורדית איל ביקלס: שמי ורדית איל ביקלס, יועצת בטיחות, מהנדסת בטיחות וגם ממונה בטיחות.

ורדית איל ביקלס: אני יודעת שלא פעם מפקח עבודה ראשי מוציא גם נהלי בטיחות בנושאי הבטיחות בעבודה כמובן, ויש בעיה אחת, שיש נוהל שהיה קיים, של - - -, שאומרת שיש אתרי בנייה שלא מחויבים אפילו בתנאי עבודה, אתרי בנייה שבתנאים מסוימים כמו צביעת בתים, סלילה של אזורים קצרים וכך הלאה, ושם אפילו אין לי את הגוף מטעם הקבלן שיפקח לי אם יש לי אותו עובד יבוא עם הבן שלו או לא.

יפעת שאשא ביטון: לצביעה של בית?

ורדית איל ביקלס: גם, לדוגמא, או בנייה של אפילו עד גובה 1.5 מטר או דברים נוספים למיניהם.

ורדית איל ביקלס: יש תנאים מסוימים שאפילו אין מנהל עבודה בשטח, אז בטח שאין גם אכיפה מטעם הקבלן לעניין הזה.

יפעת שאשא ביטון: טוב, בית שצובעים אותו בפסח, בראש השנה, כל הבתים במדינת ישראל הם אתרי בנייה, אז אנחנו לא מכוונים לשם.

ורדית איל ביקלס: אבל כאשר יש לי בנייה שהיא בנייה של שלוש קומות - - -

יפעת שאשא ביטון: זה סיפור אחר כבר.

507: בנייה של שלוש קומות צריך מנהל עבודה גם לפי הנוהל.

ורדית איל ביקלס: אבל כשזו רק צביעה של אותו בניין ואני צריכה לצבוע את החלק החיצוני של אותם מדרגות - - -

507: וגם בנוהל הזה יש אחריות וחובה על הקבלן שהוא עדיין הממונה.

507: אין חובה לדווח לנו על מנהל העבודה.

507: זה לא פוטר אותו ממנהל עבודה.

507: בואי, הנוהל הזה מורכב מעוד כמה פסקאות.

ורדית איל ביקלס: אני חושבת שיש אפשרות גם שמפקח עבודה ראשי יוציא נוהל ולא שזה יחכה רק לחקיקה.

ורדית איל ביקלס: בנושא הזה אם זה עניין של הוראת שעה, שבינתיים הוא יוציא את ההוראה הזאת מטעמו שאין אפשרות שיגיעו ויכנסו ילדים ונערים.

יפעת שאשא ביטון: תודה רבה.

יפעת שאשא ביטון: הממ"מ רוצה בעצם לחדד את הסוגיה של עבודה בגובה, פיגום.

יפעת שאשא ביטון: בבקשה.

גדעון זעירא: תודה, כבוד יושבת הראש.

גדעון זעירא: גדעון זעירא, מרכז המחקר והמידע של הכנסת.

גדעון זעירא: אני רציתי להסב את תשומת לב הוועדה שבאחד המסמכים שכתבתנו עלתה שאלה האם עבודה על פיגום נחשבת עבודה בגובה, ולעניין בני נוער, למעשה האם על פי התקנות כיום בני נוער יכולים לעבוד על פיגום.

יפעת שאשא ביטון: למיטב הבנתי ומהשיח שלי איתך, האם פיגום נחשב עבודה בגובה, ואם בן נוער עובד על פיגום, אז הוא עובד בגובה.

יפעת שאשא ביטון: ממה שאני הבנתי, כן, יש פה סייגים.

יפעת שאשא ביטון: הרי אנחנו יודעים שעל פי התקנות השונות, לבני נוער אסור לעבוד בגובה.

יפעת שאשא ביטון: האם עבודה על פיגום נחשבת עבודה בגובה?

הדס תגרי: אני אגיד שמבחינה משפטית אם יש גידור, זה לא נחשב עבודה בגובה.

הדס תגרי: אני חרשתי את התקנות.

יפעת שאשא ביטון: בואו ניתן לאנשי המקצוע בבקשה לענות.

יפעת שאשא ביטון: ארז, אתה יודע?

ארז מימון: אני לא מכיר את זה.

ארז מימון: אני צריך לבדוק את זה ולתת תשובה בהתאם.

ארז מימון: אני הבנתי שכן, אבל מאחר והשאלה הזו עלתה, אני צריך לחדד ולבדוק בדיוק מה הייתה כוונת המפקח.

יפעת שאשא ביטון: מאה אחוז, למרות שאני אומרת, אני עושה את זה בשביל הנימוס, אבל מבחינתנו הם פשוט לא צריכים להיות שם.

יפעת שאשא ביטון: זה לא משנה עם פיגום, בלי פיגום, על גובה, לא גובה.

יפעת שאשא ביטון: אני רוצה סוגיה נוספת.

יפעת שאשא ביטון: משרד השיכון, דיברנו בדיון הקודם על הנושא של חובת שילוט.

יפעת שאשא ביטון: מי לוקח אחריות על הסוגיה הזו?

מני אברהם: מני אברהם מרשם הקבלנים.

מני אברהם: בתקנות רישום קבלנים יש חובה על הקבלן להציב שלטים.

מני אברהם: מה שאנחנו עושים במסגרת בדיקות שאנחנו עורכים, בדרך כלל באתרים שאין בהם שילוט יש בהם עוד כמה בעיות.

מני אברהם: אנחנו בודקים מי הקבלן המבצע, אם יש לו רישיון, אין לו רישיון.

מני אברהם: אם יש לו רישיון, אם הוא לא חורג מהסיווג שלו.

מני אברהם: במידה והוא עובר על אחד מאלה, אנחנו מוציאים צו הפסקת עבודה לאותו אתר.

יפעת שאשא ביטון: זאת אומרת יש חובת שילוט.

מני אברהם: יש חובת שילוט, יש תקנות רישום קבלנים על הצבת שלטים.

יפעת שאשא ביטון: אוקי, וזו גם פעולה שצריך לאכוף אותה.

יפעת שאשא ביטון: היא חלק מתהליך האכיפה.

יפעת שאשא ביטון: לגבי זה שצריך לאסור על קטינים להיכנס לאתרי בנייה, אני מברכת את משרד העבודה והרווחה שבאמת הגיע למסקנה הזו שלצד כל הצעדים החשובים שאתם נוקטים, בהוראת שעה, בגלל שבמציאות אנחנו עדיין לא נמצאים בשטח, אנחנו לא נמצאים במציאות שאנחנו רוצים להיות בה, אז אנחנו נעשה את זה גם אם זה לזמן קצוב.

יפעת שאשא ביטון: אני מאוד מבקשת, אני מבינה שלא דיברתם עם מישהו כדי לתת לנו את התשובה לגבי העניין שאנחנו נקדם את זה בהוראת שעה בלי RIA, אם בהצעה פרטית ואם בצורה אחרת.

ארז מימון: אני יכול להתייחס.

ארז מימון: תראי, אני לא יודע להגיד לך, תכיני הצעת חוק פרטית או לא.

ארז מימון: תעשי את זה.

ארז מימון: זה הגיע מלשכת השר ולטפל בזה.

יפעת שאשא ביטון: לא, אני לא משחקת את המשחקים האלה.

יפעת שאשא ביטון: אנחנו יושבים פה בדיון ועדה רציני.

יפעת שאשא ביטון: אם אתם בודקים מול השר ואומרים, תקשיב, אנחנו צריכים לאכוף את הנושא של ה-RIA מהסיבה הפשוטה שהקיץ בפתח, אין לנו זמן, אז בוא נעשה את זה בצורה, אם אפשר בתקנות שלא מצריכות את זה, אם אפשר בהוראת שעה מסוג כזה או אחר.

יפעת שאשא ביטון: אני לא יועצת משפטית.

יפעת שאשא ביטון: אנחנו רוצים לוודא בשולחן הזה שאנחנו מגיעים לקיץ כשבני נוער, אסור להם להיכנס לאתרי בנייה.

יפעת שאשא ביטון: בכל דרך שהשר יודע לעשות את זה, בשמחה ובאהבה.

יפעת שאשא ביטון: השר, אין לו את הכלים לעשות את זה ורק חברי הכנסת יכולים לקדם את זה, הנה אני כאן לרשותכם, אנחנו נעשה את זה בערוץ הזה.

יפעת שאשא ביטון: רוצה השר חבר כנסת אחר, לא משנה לי איך.

יפעת שאשא ביטון: חשוב לי שבשורה התחתונה אנחנו מגיעים לקיץ, אין בני נוער בתוך אתרי הבנייה.

ארז מימון: אני אגיד שני דברים.

ארז מימון: אנחנו נפעל מול לשכת השר באמת כדי לנסות לראות אם אפשר לקדם את הווקטור הזה.

ארז מימון: לגבי הלו"ז, אנחנו נראה בהתאם איך אנחנו מתקדמים.

ארז מימון: אנחנו נעשה את המאמץ.

ארז מימון: להגיד לך שבקיץ אני אגיע עם עדכון תקנה, אני לא יכול להבטיח את זה.

ארז מימון: אני רוצה להגיע לשם אבל להגיד לך היום שעד הקיץ, אני אעשה את המאמץ.

יפעת שאשא ביטון: אני אעשה את כל המאמץ.

ארז מימון: בדיוק.

הדס תגרי: אבל למה זה תלוי בהם אם הולכים - - -

יפעת שאשא ביטון: כי גם כשאת מגישה הצעת חוק פרטית, המשרד צריך לאשר לך אותה.

יפעת שאשא ביטון: זה לא שאני מביאה הצעת חוק ובזה זה נגמר.

יפעת שאשא ביטון: יש פה תהליך של עבודה מאוד שיטתית וסדורה שלא אנחנו המצאנו אותה.

יפעת שאשא ביטון: נמצאת כאן מקום המדינה.

יפעת שאשא ביטון: זו הסיבה.

יפעת שאשא ביטון: בלי אישור של השר ובלי הסכמתו לא נוכל לקדם שום דבר.

יפעת שאשא ביטון: אני משאירה לו את זה.

יפעת שאשא ביטון: איך שהוא ירצה, שיביא את זה, העיקר שבקיץ יהיה לנו את זה מוכן.

יפעת שאשא ביטון: תודה רבה לכולכם, הישיבה נעולה.